## Rješenje kojim se nalaže Zagrebačkoj burzi d.d., Zagreb, da bez odgode objavi ovo rješenje na svojoj internetskoj stranici te nastavi trgovanje dionicama društava Institut IGH, d.d., Zagreb i Tehnika d.d., Zagreb

### NN 24/2010 (22.2.2010.), Rješenje kojim se nalaže Zagrebačkoj burzi d.d., Zagreb, da bez odgode objavi ovo rješenje na svojoj internetskoj stranici te nastavi trgovanje dionicama društava Institut IGH, d.d., Zagreb i Tehnika d.d., Zagreb

HRVATSKA AGENCIJA ZA NADZOR FINANCIJSKIH USLUGA

590

Na temelju odredbi članka 15. stavka 1. točke 3. i članka 8. stavka 1. Zakona o Hrvatskoj agenciji za nadzor financijskih usluga (»Narodne novine« br. 140/05), članka 341. stavaka 4. i 5. i 480. stavka 9. Zakona o tržištu kapitala (»Narodne novine« br. 88/08, 146/08, 74/09, dalje: Zakon), u predmetu nadzora nad trgovanjem dionicama društva Institut IGH, d.d., Zagreb, Janka Rakuše 1 i Tehnika d.d., Zagreb, Ulica grada Vukovara 274, Uprava Hrvatske agencije za nadzor financijskih usluga na izvanrednoj sjednici održanoj 12. veljače 2010. godine donijela je

RJEŠENJE

I. Nalaže se Zagrebačkoj burzi d.d., Zagreb, Ivana Lučića 2a, da bez odgode objavi ovo rješenje na svojoj internetskoj stranici, te nastavi trgovanje dionicama društava Institut IGH, d.d., Zagreb, Janka Rakuše 1, burzovne oznake IGH-R-A i Tehnika d.d., Zagreb, Ulica grada Vukovara 274 burzovne oznake THNK –R-A 15. veljače 2010. godine.

II. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje u tekstu: Agencija) je u okviru nadzora nad trgovanjem dionicama društva Institut IGH, d.d., Zagreb, Janka Rakuše 1, burzovne oznake IGH-R-A (dalje u tekstu: IGH), koja je uvrštena na službeno tržište Zagrebačke burze d.d. i društva Tehnika d.d., Zagreb, Ulica grada Vukovara 274, burzovne oznake THNK-R-A (dalje: Tehnika d.d.) koja je uvrštena na redovno tržište Zagrebačke burze d.d., 11. veljače 2010. godine donijela rješenje klase: UP/I-451-04/10-27/2, urbroj: 326-321-10-1, kojim je privremeno obustavila trgovanje predmetnim dionicama.

Člankom 480. stavak 9. Zakona propisano je da Agencija može poduzeti sve potrebne mjere kako bi osigurala da je javnost točno i ispravno obaviještena u smislu odredaba članaka od 459. do 464., kao i članaka od 471. do 478. Zakona.

Dana 12. veljače 2010. godine Agencija je zaprimila očitovanje IGH pod klasom:UP/I-451-04/10-27/2, urbroj: 326-321-10-2, iz kojeg Agencija u bitnom izdvaja slijedeće:

»dana 09.02.2010. godine u cca 12:30 sati predao je Vladi Republike Crne Gore, Ministarstvu saobraćaja, pomorstva i telekomunikacija, Komisiji za sprovođenje tenderskog postupka pregovaranja, financijsku dokumentaciju za koju je procijenio da je sukladna uvjetima natječajne dokumentacije te odredbama ugovora o koncesiji za Projekt.« Nadalje, »Konstruktor-Inženjering d.d. kao voditelj konzorcija do 14:20 sati nije imao nikakvu pisanu niti usmenu informaciju vezanu uz podnesenu financijsku dokumentaciju…Konstruktor inženjering d.d. kao voditelj konzorcija u 14:25 sati je usmeno obaviješten od Komisije za sprovođenje tenderskog postupka i pregovaranja da dostavljena financijska dokumentacija »zadovoljava uvjete tendera« te da će predmetna informacija biti objavljena na Internet stranicama Vlade Republike Crne Gore. Konstruktor-inženjering d.d. o toj činjenici bez odgađanja je, dakle u 14:30, obavijestio i Institut IGH d.d. kao člana konzorcija.«

U nastavku očitovanja ističe se sljedeće:

»Institut IGH d.d. dana 12.02.2010., u 12:54, upoznat je sa objavljenim tekstom u tiskovnom mediju DAN koji izlazi u Republici Crnoj Gori a koji je danas, 12.02.2010.godine objavio izjavu Predsjednika Komisije za sprovođenje tenderskog postupka i pregovaranja g. Zorana Radonjića slijedećeg sadržaja: »Garantujem da je Konstruktor dostavio garancije. Svako komentarisanje hrvatske ponude i finansijskih garancija uoči vladine procjene je nekorektno, tim prije što je dokumentacija dostavljena direktno Komisiji i niko drugi nije imao priliku da je vidi«. Kao i u slučaju svih prethodnih neprovjerenih i nepotvrđenih medijskih napisa, Institut IGH d.d. nema potvrdu autentičnosti i vjerodostojnosti navedene izjave.«

Agencija je žurno pribavila relevantna očitovanja, s ciljem da javnost bude točno i ispravno obaviještena. Slijedom navedenog, Agencija je utvrdila sve činjenice bitne za donošenje ovog rješenja, pa je time naložila Zagrebačkoj burzi d.d. da se trgovanje dionicom Izdavatelja nastavi.

Na temelju odredbe članka 341. stavka 5. Zakona, privremena obustava prestaje protekom roka ili dostavom dokaza iz kojih će Agencija utvrditi prestanak uvjeta zbog kojih je mjera obustave izrečena.

Slijedom navedenog, valjalo je odlučiti kao u izreci ovog Rješenja.

Sukladno odredbama članka 8. stavka 3. Zakona o Hrvatskoj agenciji za nadzor financijskih usluga (»Narodne novine« br. 140/05) ovo Rješenje će se objaviti u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-27/2

Urbroj: 326-321-10-3

Zagreb, 12. veljače 2010.

Predsjednik Uprave
Ante Samodol, v. r.

Rješenje, NN 24/2010-590